b'\n_START_ARTICLE_\nIisakki Mannism\xc3\xa4ki\n_START_PARAGRAPH_\nIisakki Edvard Mannism\xc3\xa4ki (13. lokakuuta 1889 Kortesj\xc3\xa4rvi \xe2\x80\x93 2. kes\xc3\xa4kuuta 1956) oli suomalainen j\xc3\xa4\xc3\xa4k\xc3\xa4rimajuri. H\xc3\xa4n oli sotilaskoulutuksensa ensimm\xc3\xa4isen maailmansodan aikana Saksassa saanut j\xc3\xa4\xc3\xa4k\xc3\xa4ri, joka sai tulikasteensa Saksan it\xc3\xa4rintamalla Misse-joella vuonna 1916. My\xc3\xb6hemmin h\xc3\xa4n osallistui Suomen sis\xc3\xa4llissotaan joukkueenjohtajana. Viel\xc3\xa4 talvisodassa h\xc3\xa4n toimi pataljoonan komentajana Suomussalmen kirkonkyl\xc3\xa4n taisteluissa.\n_START_SECTION_\nPerhetausta\n_START_PARAGRAPH_\nMannism\xc3\xa4en vanhemmat olivat maanviljelij\xc3\xa4 Tuomas Mannism\xc3\xa4ki ja Sofia V\xc3\xa4h\xc3\xa4m\xc3\xa4ki. H\xc3\xa4net vihittiin avioliittoon vuonna 1925 Hulda Irene Nylundin kanssa.\n_START_SECTION_\nOpinnot\n_START_PARAGRAPH_\nMannism\xc3\xa4ki k\xc3\xa4vi kansakoulun jatkokurssin ja suoritti yksityisesti viidennen luokan Hangon suomalaisessa yhteiskoulussa vuonna 1928. H\xc3\xa4n suoritti Viipurin upseerikokelaskurssin vuosina 1918\xe2\x80\x931919 ja pioneerikurssin Haminassa vuonna 1921 sek\xc3\xa4 sotilaspedagogisen kurssin vuonna 1925. Taistelukoulun kapteenikurssin h\xc3\xa4n k\xc3\xa4vi vuosina 1930\xe2\x80\x931931.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nMannism\xc3\xa4ki ty\xc3\xb6skenteli maanviljelij\xc3\xa4n\xc3\xa4 Kortesj\xc3\xa4rvell\xc3\xa4 ennen liittymist\xc3\xa4\xc3\xa4n vapaaehtoisena Saksassa sotilaskoulutusta antavan j\xc3\xa4\xc3\xa4k\xc3\xa4ripataljoona 27:n 2. komppaniaan 23. joulukuuta 1915. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella.\n_START_SECTION_\nSuomen sis\xc3\xa4llissota\n_START_PARAGRAPH_\nMannism\xc3\xa4ki astui Suomen armeijan palvelukseen varav\xc3\xa4\xc3\xa4peliksi ylennettyn\xc3\xa4 Saksassa 11. helmikuuta 1918 ja saapui Suomeen (Vaasaan) 25. helmikuuta 1918 j\xc3\xa4\xc3\xa4k\xc3\xa4rien p\xc3\xa4\xc3\xa4joukon mukana. H\xc3\xa4net sijoitettiin Suomen valkoiseen armeijaan joukkueenjohtajaksi aluksi 2. J\xc3\xa4\xc3\xa4k\xc3\xa4rirykmentin 4. j\xc3\xa4\xc3\xa4k\xc3\xa4ripataljoonan 3. komppaniaan, jonka mukana h\xc3\xa4n osallistui sis\xc3\xa4llissodan taisteluihin Kalevankankaalla, miss\xc3\xa4 h\xc3\xa4n haavoittui liev\xc3\xa4sti 28. maaliskuuta 1918. Haavoista parannuttuaan h\xc3\xa4net siirrettiin huhtikuun alussa joukkueenjohtajaksi 5. J\xc3\xa4\xc3\xa4k\xc3\xa4rirykmentin 13. j\xc3\xa4\xc3\xa4k\xc3\xa4ripataljoonan 2. komppaniaan ja osallistui sen mukana taisteluihin Kuokkalassa sek\xc3\xa4 etenemiseen Rajajoelle.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nMannism\xc3\xa4ki palveli sis\xc3\xa4llissodan p\xc3\xa4\xc3\xa4tytty\xc3\xa4 edelleen 5. J\xc3\xa4\xc3\xa4k\xc3\xa4rirykmentiss\xc3\xa4, josta tosin muodostettiin my\xc3\xb6hemmin aluksi Kuopion jalkav\xc3\xa4kirykmentti 4 ja sitten Tampereen rykmentti. H\xc3\xa4net siirrettiin Tampereen rykmentist\xc3\xa4 6. huhtikuuta 1921 Karjalan kaartin rykmenttiin, josta h\xc3\xa4net siirrettiin edelleen 27. helmikuuta 1929 alkaen Polkupy\xc3\xb6r\xc3\xa4pataljoona 2:een. Takaisin Karjalan kaartin rykmenttiin h\xc3\xa4n palasi 27. maaliskuuta 1929. H\xc3\xa4n toimi rykmentiss\xc3\xa4 joukkueenjohtajana, koulutusupseerina rykmentin korpraali- ja aliupseerikoulussa ja komppanianp\xc3\xa4\xc3\xa4llikk\xc3\xb6n\xc3\xa4 eri komppanioissa sek\xc3\xa4 7. syyskuuta 1936 \xe2\x80\x93 29. tammikuuta 1938 v\xc3\xa4lisen ajan aliupseerikoulun johtajana.\n_START_SECTION_\nTalvi- ja jatkosota\n_START_PARAGRAPH_\nMannism\xc3\xa4ki osallistui talvisotaan Kainuun suojeluskuntapiirin komentajana ja osallistui pataljoonankomentajana Suomussalmen kirkonkyl\xc3\xa4n taisteluihin. V\xc3\xa4lirauhan aikana h\xc3\xa4n jatkoi samassa teht\xc3\xa4v\xc3\xa4ss\xc3\xa4. Jatkosodan puhjettua h\xc3\xa4n jatkoi edelleenkin samassa teht\xc3\xa4v\xc3\xa4ss\xc3\xa4 ja hoiti samalla Kainuun suojeluskuntapiirin sotaoikeuden j\xc3\xa4senyytt\xc3\xa4. Vuonna 1942 h\xc3\xa4net nimitettiin Kajaanin kaupungin komendantiksi, mink\xc3\xa4 teht\xc3\xa4v\xc3\xa4n ohella h\xc3\xa4n hoiti Kainuun suojeluskuntapiirin esikunnan toimisto I:n p\xc3\xa4\xc3\xa4llik\xc3\xb6n teht\xc3\xa4vi\xc3\xa4. Edell\xc3\xa4 mainituissa teht\xc3\xa4viss\xc3\xa4 Mannism\xc3\xa4ki toimi aina vuoteen 1944 saakka, jolloin h\xc3\xa4net siirrettiin Etel\xc3\xa4-Pohjanmaan It\xc3\xa4isen suojeluskuntapiirin esikuntaan.'